
VÉLEMÉNY
A Halászati Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele a következőket:
1.	tudomásul veszi az Európai Halászati Ellenőrző Hivatal (a továbbiakban: a hivatal) 2024. évi pénzügyi évre vonatkozó éves beszámolójáról szóló számvevőszéki jelentést, a hivatal 2024. évi éves tevékenységi jelentését és a hivatal igazgatótanácsának e jelentésre vonatkozó elemzését és értékelését;
2.	elégedettségét fejezi ki a Számvevőszék által végzett tevékenységekkel, valamint azon kijelentésével kapcsolatban, hogy a hivatal 2024. december 31-én lezárult évre vonatkozó beszámolója megfelel az Unió költségvetési rendeletének és a Bizottság számvitelért felelős tisztviselője által elfogadott számviteli szabályoknak; tudomásul veszi a Számvevőszéknek az irányítási és kontrollrendszerekre, valamint az átvitelek ismételt felhasználására vonatkozó észrevételeit; üdvözli a hivatal magyarázatait és az e kérdések megoldása iránti elkötelezettségét; 
3.	megjegyzi, hogy a hivatal kezdetben 2024-ben 30,58 millió EUR összegű hozzájárulást kapott az Unió általános költségvetéséből, ami 2023-hoz képest 1,61%-os növekedést jelent; az Ügynökséghez a költségvetés-módosítás jóváhagyását követően beérkezett végleges általános költségvetési hozzájárulás 30,79 millió EUR-t tett ki, ami 2023-hoz képest 2,31%-os végleges növekedést jelent; rámutat, hogy a hivatal éves költségvetése és személyi állománya az egyik legalacsonyabb az uniós ügynökségek között; hangsúlyozza, hogy eközben a hivatal tevékenységei bővültek, különösen a jogellenes, be nem jelentett és szabályozatlan halászat és annak a halászati erőforrások fenntarthatóságára és az Unió és legkülső régiói gazdaságára, szuverenitására és biztonságára gyakorolt következményei elleni küzdelem érdekében;
4.	hangsúlyozza, hogy a hivatal 1,23 millió EUR értékben kapott „egyéb bevételeket”, így a hivatal teljes bevétele 32,02 millió EUR-t tett ki;
5.	tudomásul veszi, hogy a 2024. évi pénzügyi évben a hivatal éves munkaprogramjának 99,5%-át végre tudta hajtani, szemben a 2023. évi 98%-kal; megjegyzi, hogy a hivatal a terveknek megfelelően végre tudta hajtani műveleteit és a költségvetését; gratulál a hivatalnak ahhoz, hogy a költségvetés végrehajtása a kötelezettségvállalások tekintetében elérte a 100%-ot, és a kifizetések tekintetében a 76.6%-ot, ami 2023-hoz képest 4%-os növekedést jelent; megjegyzi, hogy a címzett bevételeket figyelembe véve a hivatal a kötelezettségvállalások tekintetében 92,3%-os, a kifizetések tekintetében pedig 76,9%-os végrehajtást ért el; úgy véli, hogy a közforrások felhasználásának ilyen szintű végrehajtása és hatékonysága a jó irányítás példája, amelynek más uniós hivatalokat is inspirálnia kell, különösen egy olyan környezetben, ahol a költségvetési fegyelemnek és a források felelősségteljes felhasználásának elsőbbséget kell élveznie;
[bookmark: _Hlk220419949]6.	emlékeztet az Uniónak a jogellenes, be nem jelentett és szabályozatlan halászattal (IUU) kapcsolatos „zéró tolerancián” alapuló megközelítésére, valamint a hivatalnak a jogellenes, be nem jelentett és szabályozatlan halászat elleni küzdelemben betöltött létfontosságú szerepére, továbbá a hivatalnak a közös halászati politika (KHP) megvalósításához való hozzájárulására; e tekintetben sajnálatát fejezi ki amiatt, hogy a keretszerződés lejárta és a Frontexszel kötött közös közbeszerzési szerződés késedelme miatt nem lehetett fix szárnyú légi eszközöket bérelni; figyelmeztet arra, hogy e légi eszközök bérletének lejárta korlátozza az EFCA tényleges műveleti képességét a jogellenes, be nem jelentett és szabályozatlan halászat elleni hatékony küzdelem terén; kéri ezen eljárások felülvizsgálatát, hogy el lehessen kerülni a műveletek megszakítását, amely az európai vizeken folytatott jogellenes halászati tevékenységeknek kedvezne; megjegyzi, hogy a nyílt tengeri őrjárathoz használt hajók bérlésének költségei 2,5%-kal csökkentek;
7.	hangsúlyozza, hogy a folyamatos erőfeszítések ellenére a jogellenes, be nem jelentett és szabályozatlan halászat továbbra is komoly kihívást jelent az uniós vizeken, torzítva a versenyképességet, aláásva a halállományok fenntarthatóságát, és veszélyeztetve az uniós halászati ágazat és a part menti közösségek gazdasági életképességét; hangsúlyozza, hogy sürgősen meg kell erősíteni a légi és tengeri felügyeleti és nyomonkövetési képességeket a hatékony és arányos ellenőrzési és felügyeleti rendszerek biztosítása érdekében, és hogy képzést kell biztosítani a nemzeti hatóságok és a helyi part menti közösségek számára a jogellenes, be nem jelentett és szabályozatlan tevékenységek hatékony felderítése, megelőzése és leküzdése érdekében az uniós vizeken;
8.	hangsúlyozza annak fontosságát, hogy a hivatal külső bevételi forrásokra támaszkodjon annak érdekében, hogy forrásokat biztosítson jogszabályban meghatározott célkitűzéseinek teljesítéséhez;
9.	emlékeztet, hogy elsősorban a tagállamok felelősek a halászati tevékenységek ellenőrzéséért, míg a hivatal feladatai a támogatásra, a koordinációra, valamint a tagállamoknak e téren történő segítségnyújtásra korlátozódnak; kiemeli különösen annak fontosságát, hogy az ügynökség egységes, kiszámítható és átlátható felügyelet révén hozzájáruljon az ellenőrzés harmonizálásához, elkerülve a tagállamok közötti eltérő értelmezéseket, amelyek egyenlőtlen bánásmódhoz vezethetnek az egyenlő versenyfeltételek és az ellenőrzések egyenlőségének biztosítása érdekében; kitart amellett, hogy a halászati tevékenységek ellenőrzésének hiányát nem kompenzálhatja a piaci szereplőkre nehezedő további terhek növekedése vagy az egyenlő versenyfeltételek elvesztése;
10.	hangsúlyozza, hogy a halászati ellenőrzésről szóló rendelet újonnan elfogadott felülvizsgálata következtében a hivatalra még nagyobb terhet rótt annak feladata, hogy támogassa a tagállamokat a szabályok összehangoltabb alkalmazásában; hangsúlyozza, hogy a kötelezettségek növelése az ehhez szükséges források nélkül akadályozná a hivatalt fontos feladatainak ellátásában; 
[bookmark: _Hlk219831144]11.	felhívja a Bizottságot, hogy vonja be a hivatalt a közelmúltban elfogadott ellenőrzési rendelet felhatalmazáson alapuló és végrehajtási jogi aktusainak előkészítésébe, valamint a tevékenységeivel kapcsolatos rendeletekbe; emlékeztet arra, hogy az ágazatot e keret végrehajtása során olyan projektek létrehozásával kell irányítani, amelyek támogatják a halászat érdekelt feleit és a közigazgatási szerveket a digitális eszközökre való átállásban és a szabályok aktualizálásában;
12.	hangsúlyozza ezért, hogy a hivatal rendelkezésére álló pénzügyi és emberi erőforrásokat biztosítani kell és azoknak igazodniuk kell a hivatalra ruházott feladatokhoz és az elvégzendő tevékenységekhez, és semmilyen további nyomást nem gyakorolhatnak az alkalmazottak tevékenységére és munkafeltételeik minőségére; kéri a hivatalt, hogy továbbra is törekedjen a számára juttatott előirányzatok optimális felhasználásának biztosítására;
13.	felhívja a hivatalt, hogy támogassa a tagállamokat az (EU) 2023/2842 rendeletben meghatározott súlyos jogsértések, és különösen a 90. cikk (2) bekezdésének p) pontjában említett, kényszermunkával kapcsolatos jogsértések nyomon követésében és azonosításában; rámutat annak fontosságára, hogy az uniós ellenőrök megfelelő képzésben részesüljenek a súlyos jogsértések nyomon követésével és azonosításával kapcsolatban;
14.	megjegyzi, hogy 2024-ben a hivatal összesen 45 734 ellenőrzésről számolt be, ami 2023-hoz képest 1,65%-os növekedést jelent; hangsúlyozza, hogy bár az ellenőrzések száma nőtt, ami hatékonyabb erőforrás-elosztást jelez, azt is mutatja, hogy továbbra is alapvető fontosságú a hatékony nyomon követés és végrehajtás valamennyi uniós vízterületen; úgy véli, hogy az ellenőrzések 14%-os növekedése 2023-hoz képest – legalább egy feltételezett jogsértéssel – értékes betekintést nyújt a megfelelés további megerősítéséhez és a hatékony felügyelet biztosításához; hangsúlyozza, hogy a végrehajtás megerősítése, a halállományok védelme és a halászok megélhetésének védelme érdekében a hivatalnak továbbra is fokoznia kell ellenőrzési tevékenységeit;
15.	újólag megerősíti a szabályokon alapuló nemzetközi rendszer iránti elkötelezettségünket, és kiemeli az Unió fontos szerepét a nemzetközi óceánpolitikai irányításban és diplomáciában; e tekintetben és a jogellenes, be nem jelentett és szabályozatlan halászat elleni küzdelemmel kapcsolatban hangsúlyozza, hogy a hivatal fontos szerepet játszik a meglévő uniós ellenőrzési rendszerek fokozott és összehangolt alkalmazásának, valamint a harmadik országokkal való együttműködésnek az ösztönzésében a jogellenes halászat elleni küzdelem és annak biztosítása érdekében, hogy a halászhajókon dolgozók emberi jogait, beleértve a szociális jogokat is, tiszteletben tartsák;
16.	hangsúlyozza, hogy a szabályokon alapuló, fenntartható halászat nemzetközi irányítási rendszerének hitelessége attól is függ, hogy az Unió képes-e garantálni, hogy a harmadik országokból az európai piacra importált halászati termékeket az uniós flottákra vonatkozó követelményekkel azonos követelményeknek megfelelően állították elő; figyelmeztet a tisztességtelen verseny kockázatára, ha nem biztosítják szigorúan ezt a következetességet;
17.	üdvözli, hogy az EFCA támogatja a megfelelés javítása, az egyenlő versenyfeltételek biztosítása és a kapacitásépítés megvalósítása érdekében az Unió által a regionális halászati gazdálkodási szervezetek keretében végzett munkát és a nem uniós országokkal folytatott együttműködést; hangsúlyozza, hogy az ügynökség döntő szerepet játszik abban, hogy támogassa a tagállamokat a Földközi-tengeri Általános Halászati Bizottság (GFCM) által létrehozott, halászati korlátozás hatálya alá tartozó területek összehangolt megfigyelésében;
18.	elismeréssel nyugtázza a hivatalnak az Európai Határ- és Partvédelmi Ügynökséggel (FRONTEX) és az Európai Tengerészeti Biztonsági Ügynökséggel (EMSA) a nemzeti hatóságok parti őrségi feladatainak támogatása érdekében folytatott folyamatos együttműködését, összhangban az (EU) 2019/473 rendelet 8. cikkével; úgy véli, hogy ez az együttműködés az uniós ügynökségek közötti együttműködés és szinergia egyik jó példája, amelyet ösztönözni kell és amelynek más területeken működő ügynökségeket is inspirálnia kellene; ösztönzi a hivatalt, hogy folytassa erre irányuló erőfeszítéseit;
19.	kifejezi azon meggyőződését, hogy a hivatal és az Európai Környezetvédelmi Ügynökség (EEA) és az Európai Űrügynökség (ESA) közötti együttműködés fokozása összesített előnyökkel jár, különösen az adatmegosztás terén; e tekintetben üdvözli, hogy a hivatal egyetértési megállapodást írt alá az EEA-val az információk és ismeretek megosztásáról, valamint tengeri kísérleti projektek, ezen belül egy tengeri hulladékkal kapcsolatos projekt végrehajtásáról, amely a kijelölt tengeri területeken hátrahagyott vagy elveszített halászeszközök nyomon követésére, megtalálására, begyűjtésére és újrafeldolgozására terjed ki;
20.	kiemeli a hivatal szerepét a kapacitásépítés és képzés harmadik országok számára történő biztosításában, valamint a hivatal kulcsfontosságú szerepét az egyenlő versenyfeltételek biztosításában valamennyi part menti állammal;
21.	megjegyzi, hogy bár a jogellenes, be nem jelentett és szabályozatlan halászat továbbra is komoly kihívást jelent az uniós vizeken, a célzott támogatás és a megerősített kapacitások fokozhatják a megfelelést és a végrehajtást; hangsúlyozza ezért, hogy az EFCA-nak folytatnia kell a nemzeti hatóságok, az ellenőrök és a helyi uniós part menti közösségek képzésének és támogatásának megerősítését annak érdekében, hogy azok hatékonyabban derítsék fel, előzzék meg és szorítsák vissza a jogellenes, be nem jelentett és szabályozatlan tevékenységeket;
22.	hangsúlyozza, hogy a hivatal döntő szerepet játszik a nemzetközi halászati szabályok betartásának előmozdításában, valamint az Unió és valamennyi parti állam közötti valóban egyenlő versenyfeltételek biztosításában, különösen a közös vagy közösen irányított halászatokban; megjegyzi, hogy az összehangolt szerepvállalás mind az Unión kívül, mind azon belül elengedhetetlen a fenntartható halászat megőrzéséhez, a tisztességes verseny fenntartásához és part menti régióink hosszú távú társadalmi és gazdasági életképességének védelméhez;
23.	megjegyzi, hogy a 2024. december 31-i állapot szerint a létszámtervet 97%-os mértékben hajtották végre, és az uniós költségvetés alapján engedélyezett 77 ideiglenes alkalmazotti álláshelyből 75-et töltöttek be; tudomásul veszi, hogy a személyzeti kiadások a 2023. évhez képest 6,7%-kal nőttek;
24.	kiemeli a hivatal azon kötelezettségvállalását, hogy egyenlő bánásmódot biztosít a személyzet valamennyi tagja számára, és minden besorolási fokozatban és felelősségi szinten megvalósítja a nemek közötti egyenlőséget; aggodalommal veszi tudomásul, hogy a nők az AD8 vagy annál magasabb besorolási fokozatú alkalmazottaknak csak 39%-át teszik ki, és ebben 2021 óta nem történt változás, noha a női alkalmazottak teljes létszámon belüli aránya 50%; ezért megjegyzi, hogy többet kell tenni azért, hogy vezetői szinten megvalósuljon a paritás; megismétli az ügynökséghez intézett felhívását, hogy hajtsa végre és erősítse meg a nemek közötti egyenlőségre vonatkozó stratégiáját és az inkluzivitásra vonatkozó szakpolitikáját;
25.	megerősíti azon meggyőződését, hogy az elégtelen finanszírozás és az, hogy a 2028–2034 közötti időszakra vonatkozó többéves pénzügyi keretre irányuló bizottsági javaslat nem tartalmaz célzott és önálló pénzeszközöket a halászat és akvakultúra céljára, növelni fogja a hivatal és a tagállamok közötti célzott együttműködés nehézségeit; rámutat arra, hogy az elégséges célzott pénzeszközök hiánya súlyos negatív hatást gyakorolhat az uniós halászflottára és a felülvizsgált halászati ellenőrzésről szóló rendeletnek való megfelelési képességére, és ezáltal akadályozhatja a közös halászati politika szükséges végrehajtását;
26.	aggodalmát fejezi ki amiatt is, hogy a jövőbeli többéves pénzügyi keretben az elégséges, célzott pénzeszközök hiánya aláássa a hivatal azon képességét, hogy támogassa a közös halászati politika végrehajtását, különösen a halászati ellenőrzés tagállamok közötti harmonizációja terén, aláássa a jogellenes, be nem jelentett és szabályozatlan halászat elleni küzdelmet, és csökkenti az uniós flották közötti, illetve az uniós flották és a harmadik országok flottái közötti egyenlő versenyfeltételeket; sajnálatát fejezi ki a megfelelő finanszírozás hiánya miatt, és ezért felhívja a Bizottságot és a tagállamokat, hogy a következő többéves pénzügyi keretben legalább azonos összegű változatlan árakat irányozzanak elő az ügynökség költségvetése számára;
27.	javasolja, hogy a Parlament adja meg a mentesítést a hivatal ügyvezető igazgatója számára a hivatal 2024. évi pénzügyi évre szóló költségvetésének végrehajtására vonatkozóan.

[bookmark: FootprintPageAD]MELLÉKLET: NYILATKOZAT AZ ÉSZREVÉTELEKRŐL
<FootprintIntro>A vélemény előadója kizárólagos felelősségi körében kijelenti, hogy véleményébe nem foglalt bele a kötelező átláthatósági nyilvántartásról szóló intézményközi megállapodás[footnoteRef:1] hatálya alá tartozó olyan érdekképviselőktől vagy harmadik országok hatóságainak – többek között ezen országok diplomáciai képviseleteinek és nagykövetségeinek – olyan képviselőitől kapott észrevételeket, akiket vagy amelyeket az eljárási szabályzat I. mellékletének 8. cikke értelmében fel kell tüntetni ebben a mellékletben.</FootprintIntro> [1:  Intézményközi megállapodás (2021. május 20.) az Európai Parlament, az Európai Unió Tanácsa és az Európai Bizottság között a kötelező átláthatósági nyilvántartásról (HL L 207., 2021.6.11., 1. o., ELI: http://data.europa.eu/eli/agree_interinstit/2021/611/oj).] 

